ROZSUDOK SÚDU PRVÉHO STUPŇA (odvolacia komora)
z 18. júna 2008
Vec T‑164/07 P
Asa Sundholm
proti
Komisii Európskych spoločenstiev
„Odvolanie – Verejná služba – Úradníci – Správa o služobnom postupe – Hodnotené obdobie 2003 – Právo na obranu – Neprípustné odvolanie – Nedôvodné odvolanie“
Predmet: Odvolanie podané proti rozsudku Súdu pre verejnú službu Európskej únie (druhá komora) z 1. marca 2007, Sundholm/Komisia (F‑30/05,
zatiaľ neuverejnený v Zbierke), namierené na zrušenie tohto rozsudku
Rozhodnutie: Odvolanie sa zamieta. A. Sundholm znáša svoje vlastné trovy konania a je povinná nahradiť trovy konania, ktoré vznikli Komisii
v tomto konaní.
Abstrakt
1.      Úradníci – Hodnotenie – Správa o služobnom postupe – Právo na obranu – Rozsah
(Služobný poriadok úradníkov, článok 43)
2.      Odvolanie – Dôvody – Dôvod uvedený prvýkrát v konaní o odvolaní – Neprípustnosť
(Štatút Súdneho dvora, článok 51)
1.      V rámci systému hodnotenia zavedeného Komisiou sa nemôže skutočnosť, že odvolací hodnotiteľ konzultoval s hodnotiteľom alebo
s kolegami hodnoteného úradníka bez toho, aby prebehla kontradiktórna diskusia s týmto úradníkom, považovať za porušenie zásady
dodržiavania práva na obranu, pokiaľ sa takto pozbierané informácie nelíšia od informácií, ktoré slúžili ako základ pre predtým
uskutočnené posúdenie hodnotiteľom a overovateľom alebo ak, ako je to v tomto prípade, ich odvolací hodnotiteľ nezamýšľa použiť
v jeho neprospech.
(pozri body 28 a 29)
Odkaz: Súd prvého stupňa, 20. novembra 2007, Ianniello/Komisia, T‑308/04, zatiaľ neuverejnený v Zbierke, bod 73
2.      Tvrdenie na Súde prvého stupňa, že záver Súdu pre verejnú službu je nesprávny a vychádza z iných skutkových okolností, ako
sú skutkové okolnosti, ktoré boli poslednému uvedenému súdu predložené na posúdenie, sa rovná uvedeniu nového dôvodu, ktorý
rozširuje predmet sporu a ktorý preto nemožno predložiť po prvýkrát až v rámci odvolacieho konania. Právomoc odvolacieho súdu
sa obmedzuje na posúdenie právneho riešenia dôvodov prejednaných na prvostupňovom súde.
(pozri body 41 a 42)
Odkaz: Súdny dvor, 1. februára 2007, Sison/Rada, C‑266/05 P, Zb. s. I‑1233, bod 95, a citovaná judikatúra